HOT CINEMA

**הוט סינמה** היא רשת ישראלית של עשרה מתחמי בתי קולנוע הפועלים בפריסה ארצית. בעלת הרשת היא חברת ההחזקות "אלקו". בעבר, בין השנים 2007 לינואר 2019, היא פעלה תחת המותג "גלובוס מקס".

## היסטוריה והווה

"HOT CINEMA" נוסדה בשם "**גלובוס מקס**" בשנת 2007 כרשת בתי קולנוע ומתחמי בידור ובילוי בישראל. הייתה זו שותפות של איש העסקים בנט קפלן, הבעלים של מתחם The Max Entertainment Palace באילת, עם איש הקולנוע יורם גלובוס, בעליה של רשת בתי הקולנוע "גלובוס גרופ", אשר כיהן גם כמנכ"ל החברה.

בשנת 2010 עברה החברה תהליך של מיתוג-מחדש שכלל חידוש של הסמליל ושיפוץ, שיפור ושדרוג מתחמי הקולנוע של הרשת.

במהלך השנים 2010–2015 ידעה החברה גידול ניכר במכירות הכרטיסים בכל סניפי הרשת מה שהוביל את מנכ"ל החברה להאיץ את תהליך הצמיחה. למרות התוצאות העסקיות המצוינות, בסוף 2015 בוצעו שינויים בהנהלת החברה בין היתר בגלל סכסוך בין הבעלים לגבי אופן ביצוע תהליך הצמיחה והמינוף. באמצע שנת 2014 רכשה הקבוצה בראשות בנט קפלן את מניות החברה שהיו בבעלות יורם גלובוס, ובכך הפכה לבעלת השליטה המלאה בה. בתי הקולנוע של רשת גלובוס גרופ עברו לניהול גלובוס מקס ועברו מיתוג בהתאם. באותה שנה, החלה החברה לשמש כמפיצה הרשמית בישראל של סרטי האחים וורנר, יוניברסל ופרמאונט.

ביוני 2017 נקלעה הרשת לחובות של קרוב ל-100 מיליון ש"ח והגישה לבית המשפט בקשה להקפאת הליכים. בספטמבר באותה שנה אושרה מכירתה לקבוצת אלקו תמורת 144 מיליון ש"ח. מיד לאחר מכירת החברה לקבוצת אלקו, בסוף 2017 הודיעה חברת "וורנר" שהיא עוזבת את חברת ההפצה גלובוס מקס. שבועיים אחר כך הודיעה גם חברת UIP, דרכה הופצו סרטי יוניברסל ופאראמונט, על עזיבת החברה.

בדצמבר 2018 חתמה קבוצת אלקו על הסכם שיתוף פעולה עם חברת HOT שבמסגרתו שונה שם הרשת ל-"HOT CINEMA". תהליך המיתוג-מחדש יצא לדרך בחודש פברואר 2019.

במאי 2024 מונה גיל סתיו לתפקיד מנכ"ל רשת "HOT CINEMA". מאז כניסתו לתפקיד, הוביל סתיו מהלכים להרחבת הפעילות העסקית, כולל חיזוק תמהיל התוכן במתחמי הרשת, שימור הקהל והדגשת המקום המרכזי של הקולנוע כבמה חווייתית מול שירותי VOD ופלטפורמות אחרות.

בשנת 2025 הרשת הפעילה עשרה סניפים בפריסה ארצית: כפר סבא, פתח תקווה, מודיעין, רחובות, חיפה, הקריון, כרמיאל, נהריה, אשקלון ואשדוד. בנוסף לסניפים אלו, הרשת מחזיקה בסניף נוסף – סניף "פופ אפ", אשר מיקומו משתנה מעת לעת.

בנוסף להקרנת סרטים, מפעילה רשת Hot cinema את רצועת הפעילות "לא רק קולנוע" הכוללת מופעי סטנדאפ בעברית וברוסית, מפגשי מעריצים עם ידוענים ויוטיוברים, שיחות עם יוצרים, הרצאות, הקרנות מיוחדות של סרטים מהעבר וכן הצגות לילדים.

## סניפי בתי הקולנוע
### בתי קולנוע פעילים
לרשת 10 מתחמים ברחבי הארץ:
* **הוט סינמה קריון** - ממוקם בתוך קניון הקריון בקריית ביאליק, כולל 16 אולמות קולנוע ומתחם VIP. מתחם בתי הקולנוע והמסעדות עבר שיפוץ בשנים 2014–2015 וכולל מתחם ענק של מסעדות ואטרקציות בהן משחקייה השייכת לרשת Time Machine.
* **הוט סינמה גרנד קניון חיפה** - נפתח באפריל 2016 בגרנד קניון בחיפה וכולל 17 אולמות קולנוע בשלושה מפלסים, עם מערכת הסאונד דולבי אטמוס. במתחם ישנו מזנון גדול המציע ארוחות לילדים ומבוגרים.
* **הוט סינמה אשדוד** - ממוקם בקניון סי-מול אשדוד. כולל 6 אולמות קולנוע.
* **הוט סינמה נהריה** - ממוקם בקניון נהריה. כולל 4 אולמות קולנוע בלבד ונחשב ל"קולנוע בוטיק", לפי החברה. נפתח באוקטובר 2013.
* **הוט סינמה פתח תקווה** - ממוקם בקניון הגדול בפתח תקווה. כולל 8 אולמות קולנוע. בעבר שכן במקום קולנוע של רשת רב חן וב-12 בדצמבר 2014, נפתח בית הקולנוע המחודש לקהל.
* **הוט סינמה מודיעין** - ממוקם בישפרו סנטר, מודיעין וכולל 10 אולמות קולנוע.
* **הוט סינמה כפר סבא** - קומפלקס גדול במתחם "אושילנד" ומכיל 18 אולמות קולנוע במתחם בידור, בילוי ומסחר בשטח של 45 אלף מ"ר. בעבר, בית הקולנוע פעל תחת המותג "גלובס מקס" בקניון מקס בעיר.
* **הוט סינמה רחובות** - ממוקם בקניון רחובות. כולל 8 אולמות קולנוע מאובזרים עם מערכת הסאונד דולבי אטמוס.
* **הוט סינמה כרמיאל** - באגף חדש בקומפלקס קניון חוצות כרמיאל שבאזור התעשייה - כולל 6 אולמות קולנוע. נפתח ביולי 2017.
* **הוט סינמה אשקלון** - ממוקם במתחם "מרינה מול" באשקלון וכולל 8 אולמות קולנוע. נפתח ב-14 בדצמבר 2017.

מלבד מתחמחי הקולנוע, הרשת מפעילה את "**DREAM STAGE**" בחולון. זהו מועדון בו מתקיימות הופעות חיות והרצאות.

### בתי קולנוע שנסגרו
עד שנת 2009 היו בתי קולנוע של רשת "גלובוס מקס" בקניון עזריאלי בתל אביב ובקניון מלחה בירושלים שהוחלפו ברשת חנויות הבגדים H&M השוודית. בית הקולנוע בקניון חולון נסגר אף הוא באותה תקופה, והוחלף על ידי סניף של המשביר לצרכן. באוגוסט 2010 נסגר בית הקולנוע בקניון הזהב בראשון לציון. בחורף 2011 נסגר בית הקולנוע בנס ציונה והוחלף על ידי סניף נוסף של המשביר לצרכן. בדצמבר 2011 נסגר בית הקולנוע במרכז הקונגרסים שבחיפה. הרשת הפעילה בעבר גם את The Max Entertainment Palace שהיה ממוקם במתחם איימקס לשעבר באילת. כולל אולם יחיד עם מסך גדול ממדים, בסטנדרט IMAX. בקולנוע היו מוקרנים בעיקר סרטי תלת-מימד מיוחדים וסרטים הוליוודים מסוימים. בנוסף האולם היה מארח הופעות סטנד-אפ ומשמש בעיקר כאטרקצייה תיירותית. המתחם נסגר בדצמבר 2015.

ערים אשר בהן נסגרו בתי קולנוע של רשת "גלובוס מקס": תל אביב (קניון עזריאלי, רח' פסג' הוד, רח' ישעיהו), קריית שמונה (קניון נחמיה), קריית מוצקין (במרכז הקניות "רבמ"ד"), חיפה (גרנד קניון, קניון חיפה, מרכז הקונגרסים חיפה), נצרת עלית (קניון לב העיר), נתניה (קניון הדרים ומתחם y), פתח תקווה (רח' ההסתדרות, קניון סירקין), חולון (קניון חולון), אור יהודה (קניון קנאור), ראשון לציון (מרכז רוטשילד, קניון הזהב), מבשרת ציון (קניון הראל), נס ציונה (קניותר), אשדוד (קניון סימול אשדוד), ירושלים (קניון מלחה, בנייני האומה), באר שבע, (קניון אביה, וואן פלאזה), אילת (קניון מול הים, מתחם איימקס), הוד השרון (קניון מרגלית עזריאלי), כפר סבא (קניון ערים) כיום הקולנוע פועל בקניון אושילנד כפ"ס תחת השם הוט סינמה, עפולה (קניון העמקים), אשקלון (קניון חוצות), ועכו (קניותר שלום הגליל).

## קישורים חיצוניים

* 

* 
* 
* 

## הערות שוליים

קטגוריה:ישראל: רשתות בתי קולנוע
קטגוריה:גלובוס גרופ
קטגוריה:HOT
קטגוריה:קבוצת אלקו